b'\n_START_ARTICLE_\nAltti Uhlenius\n_START_PARAGRAPH_\nArno Altti Aleksander Uhlenius (s. 1976 J\xc3\xa4rvenp\xc3\xa4\xc3\xa4) on suomalainen muusikko ja s\xc3\xa4velt\xc3\xa4j\xc3\xa4. H\xc3\xa4n on s\xc3\xa4velt\xc3\xa4nyt ja sovittanut teatterimusiikkia, lastenmusiikkia ja populaarimusiikkia. H\xc3\xa4n on kitaristi, mutta soittaa my\xc3\xb6s bassoa, rumpuja ja koskettimia. Uhlenius on my\xc3\xb6s laulaja, ja h\xc3\xa4nen ensimm\xc3\xa4inen levytyksens\xc3\xa4 laulajana on \xe2\x80\x9dPilvet karkaa - niin min\xc3\xa4kin\xe2\x80\x9d (s\xc3\xa4v. Jani Uhlenius, san. Jarkko Laine)._NEWLINE_Teatteris\xc3\xa4vellyksi\xc3\xa4 Altti Uhlenius on tehnyt muun muassa J\xc3\xa4rvenp\xc3\xa4\xc3\xa4n teatterin produktioihin Kuka pelk\xc3\xa4\xc3\xa4 Virginia Woolfia , Saiturin joulu, Lokki, Viettelyksen Vaunu ja Niskavuoren Heta , Keski-Uudenmaan teatterin (KUT) n\xc3\xa4ytelmiin Piina, Sirkuspelle Hermanni, Rikos ja rangaistus ja Kansallisteatterin esityksiin Vuosisadan rakkaustarinat ja Aikaero._NEWLINE_Uhlenius on toiminut useana kes\xc3\xa4n\xc3\xa4 my\xc3\xb6s Keski-Uudenmaan teatterin (KUT) kes\xc3\xa4n\xc3\xa4ytt\xc3\xa4m\xc3\xb6n, Krapin kes\xc3\xa4teatterin, sek\xc3\xa4 J\xc3\xa4rvenp\xc3\xa4\xc3\xa4n teatterin musikaalien, n\xc3\xa4ytelmien ja revyiden kapellimestarina, mm. musikaaleissa S\xc3\xa4vel Virta, sanat Ola (Keski-Uudenmaan teatteri 2000), Grease (J\xc3\xa4rvenp\xc3\xa4\xc3\xa4n teatteri 2002), Vaimoke (Keski-Uudenmaan teatteri 2006), Piukat paikat (J\xc3\xa4rvenp\xc3\xa4\xc3\xa4n teatteri 2008), Rock-ooppera Tommy (Peacock, Linnanm\xc3\xa4ki 2009) ja Evita (J\xc3\xa4rvenp\xc3\xa4\xc3\xa4n teatteri 2012)._NEWLINE_Altti Uhlenius on soittanut pitk\xc3\xa4\xc3\xa4n kokoonpanossa Erja Uitto & Uhlenius -band (Erja Uitto, laulu; Petri Puolitaival, tenorisaksofoni ja laulu; Jani Uhlenius, piano; Altti Uhlenius, kitara ja laulu; Harri Virtamo, kontrabasso; Raine Kokkinen, rummut). Yhtye on yli kymmenen vuotta esiintynyt s\xc3\xa4\xc3\xa4nn\xc3\xb6llisesti muun muassa helsinkil\xc3\xa4isess\xc3\xa4 jazzravintola Storyvillessa. Uhlenius on toiminut my\xc3\xb6s kitaristina orkestereissa The Sentimeters, Saunabadh, Petri Liski & Muukalaislegioona, Petri Liski & Pelimiehet, Ilkka ja Pertti Koivula ja Todistajat, Sierra -band, Timeline, Who the hell, Lakeside Allstars, ja lukuisissa freelancer- ja sessiokokoonpanoissa._NEWLINE_Altti Uhleniuksen is\xc3\xa4 on muusikko Jani Uhlenius.'